Leikarinn Danny Aiello dáinn 86 ára að aldri Leikarinn Danny Aiello er fallinn frá . Ljósmynd/Wikipedia.org Leikarinn Danny Aiello , sem var meðal annars tilnefndur til Óskarsverðlauna fyrir túlkun sína á Sal í kvikmyndinni Do The Right Thing , er látinn 86 ára að aldri . Hann lést á sjúkrastofnun í New Jersey , að því er segir í tilkynningu frá fjölskyldu hans . Fréttamiðillinn CNN greinir frá . Aiello lék í fjölmörgum kvikmyndum á ferli sínum , meðal annars í hinni goðsagnakenndu kvikmynd Guðföðurnum II eftir Francis Ford Coppola . Þar lék hann glæpamann en hann lýsti sjálfur í ævisögu sinni að hann hefði hætt í skóla og verið í slagtogi við glæpagengi þar sem hann tók þátt í ýmsu vafasömu , meðal annars ránum . Aiello fæddist í New York . Móðir hans var ítölsk og hann var yngstur sex systkina .